Altyntagas
Altyntagas (tiurk. Altyntag) arba Altunšanas (kin. 阿尔金山) – kalnai vakarų Kinijoje, Sindziange. Jie skiria Tarimo įdubą (šiaurėje) ir Caidamo dubumą bei Tibeto kalnyną (pietuose). Grandinės ilgis ~800 km. Aukščiausia viršukalnė – Aktagas (6748 m). Altyntagas sudarytas daugiausia iš metamorfinių uolienų. Šiauriniai šlaitai statūs, pietiniai – lėkštesni. Būdingos druskožemių ir gargždingosios dykumos ir pusdykumės, aukštikalnėse – kalnų pievos ir stepės. Yra nedidelių ledynų. Altyntage yra druskingi Akikolio ir Ajakumo ežerai (sudaro draustinį). Pavadinimas Altyntagas tiurkų kalbomis reiškia „auksinis kalnas“. Šiaurine šių kalnų papėde senovėje driekėsi šilko kelias.